Framkvæmdir hafnar við dælustöð að Fossatúni Þessa dagana er verið að grafa fyrir sökklum nýju dælustöðvarinnar við Fossatún . Ljósmynd / hög Framkvæmdir eru hafnar við byggingu nýrrar dælustöðvar fyrir Hitaveitu Akraness og Borgarfjarðar við Fossatún í Borgarfirði . Þessa dagana er verið að grafa fyrir grunni stöðvarinnar . Að sögn Ólafs Tryggvasonar tæknilegs umsjónarmanns HAB hjá Orkuveitu Reykjavíkur er áætlað að byggingu stöðvarinnar verði lokið í september n.k . Stöðin verði tekin í notkun í nóvember og því komin í gagnið áður en vetur gengur í garð . Með nýju dælustöðinni eykst afkastageta hitaveitunnar umtalsvert og ætti það að draga úr líkum á að koma þurfi til skömmtunar á heitu vatni þegar aðveitupípan bilar eins og gerðist á liðnum vetri , þó er sú hætta samt alltaf fyrir hendi meðan ólokið er endurnýjun aðveitunnar , að sögn Ólafs . Nýja dælustöðin við Fossatún mun gera kleift að koma öllu virkjuðu vatni í miðlunartankinn fyrir ofan Grjóteyri gegnt Borgarnesi og mun þannig auka öryggi í miðlun vatns á stórum hluta veitusvæðisins . Það er byggingarfélagið Balti í Borgarfirði sem byggir dælustöðina . Fyrirtækið átti eina tilboðið í verkið , upp á 32 milljónir , sem er heldur yfir kostnaðaráætlun .